“Ǎ mɔ̂n mod, tilí á kálara dád yā ámōs dī, ámōs bēn dī; amú ńkúkúmá yǎ Babilón a ku Yērúzalɛm á yób ámōs dī bēn. 3Váá hḿ mvuluná ású mvɔŋ miǹkánga. Wayi bɔ́ kǎd naa: Éyə Ǹtondôbə Zambá ā kɔ́bɔ̄ ná: Tə́lége mvíe á ndóan, komózân dzɔ ó sōe məndím étēde. 4Ó fūdi bitun bí tsíd étēde: abɛ ai enam, ó dzáli dzɔ̌ ai mim̀bəmbə bivɛ̌s. 5Ó tɔb ńtómbá wádaŋ nyəb âbəmbá, ó man komǎn bivɛ̌s á sí, ó tɔ̄gɔ́dɔ ḿfaŋ ǹtɔgɔdán ḿból yə̄ nâ tɔ bívɛ̄s bí nə́ étēdē bí man təg. 6Amú éyə Ǹtondôbə Zambá ā kɔ́bɔ̄ ná: Amalá ai tísɔn məkǐ, mvíe yǎ é bələ́ míngə́lə, ényí bá sə́ kig dzǎm vaa míngə́lə. Vaígi miǹson mísə m̀bɔ́ ḿbɔ́g. Sə̌ kig énye mvigí ē bi ! 7Amú məkǐ móe mə́ nə̄ á zāŋ dzīē, a ngásoe mɔ́ á ńsɔ̄ ńkóm; a ndzí kig mɔ́ soe á sí mətsɔ́, nə́ á dúgan kúb m̀būlúg á yób. 8Ású yə̄ nâ mə́ bə́de ayɔ́g dáma, ású yə nâ mə́ bɔ bivudugá byáma, madzoge təge kúb ḿbūlúg á mə́kī á ngāsoe á ńsɔ̄ ńkóm. 9Ńdɔ̄ hḿ Ǹtondôbə Zambá ā kɔ́bɔ̄ nâ: Amalá ai tísɔn məkǐ, ma mayǐ fə komǎn mod ndóan. 10Kóán ndzaag, ó tum ndóan, yámá tsíd, o fudígi bikídíga abuí, bivɛ̌s bí man díg. 11Tə́lége evwé mvíe á mâg á yób ḿból yə̄ nâ é man yóŋ, ekie é vīē á zooŋ; ḿból yə nâ é mvid e nə́ étēdē é man kódo, míngə́lə woé á man sulan. 12Hədá, afǐb míngə́lə̄ lákōdō kig ai ndóan.